
	 COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	24.09.2013

	Nr.
	4c-6/325


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative privind definirea spațiului rural național, trimisă comisiei pentru examinare pe fond, cu adresa nr. Pl.x 208 din 2 septembrie 2013.

PREŞEDINTE,

MARIN ALMĂJANU
Comisia pentru administraţie publică, amenajarea teritoriului şi echilibru ecologic

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro
COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC
	Bucureşti,

	4c-6/325


R A P O R T      
asupra propunerii legislative privind definirea spațiului rural național

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 208 din 2 septembrie 2013, cu dezbaterea pe fond în procedură obişnuită, a propunerii legislative privind definirea spațiului rural național.
La întocmirea prezentului raport Comisia a avut în vedere:

- avizul favorabil al Consiliului Legislativ (nr.647/01.07.2013)
- avizul negativ al Comisiei pentru buget, finanțe și bănci 

(nr.4c-2/356/11.09.2013)

- punctul de vedere negativ al Guvernului (nr.1665/13.09.2013)

Camera Deputaţilor este prima Cameră sesizată potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 


Propunerea legislativă are ca obiect de reglementare stabilirea criteriilor necesare definirii spaţiului rural naţional, în scopul îmbunătăţirii situaţiei sociale şi economice a locuitorilor din zonele rurale. Se propune ca spaţiul rural să fie format din suprafaţa administrativ-teritorială a comunelor, a satelor aparţinătoare oraşelor şi a unităţilor administrative cu populaţia de până la 25.000 locuitori care îndeplinesc mai puţin de jumătate din indicatorii cantitativi şi calitativi minimali de dezvoltare urbană conform Legii nr.351/2001 privind aprobarea Planului de amenajare a teritoriului naţional, cu modificările şi completările ulterioare.

Potrivit prevederilor art.61 din Regulamentul Camerei Deputaţilor, republicat, comisia a examinat propunerea legislativă în şedinţa din 24 septembrie 2013.

La lucrările comisiei au fost prezenţi 30 deputaţi, din totalul de 33 membri ai comisiei.

La dezbaterile care au avut loc au participat, în conformitate cu prevederile art.54 şi 55 din Regulamentul Camerei Deputaţilor, republicat, domnul Iulian Matache - secretar de stat în cadrul Ministerului Dezvoltării Regionale și Administrației Publice, doamna Daniela Rebega - director si doamna Andreea Agrigoroaei - șef serviciu în cadrul Ministerului Agriculturii și Dezvoltării Rurale.

În urma examinării intervenţiei legislative şi a opiniilor exprimate de către membrii Comisiei, s-a hotărât cu unanimitate de voturi să se supună plenului Camerei Deputaţilor respingerea propunerii legislative privind definirea spațiului rural național din următoarele considerente: definirea spațiului rural conform propunerii legislative (spațiul rural format din suprafata administrativ-teritorială a comunelor, a satelor aparținătoare orașelor, a unităților administrativ-teritoriale cu populație de până la 25 000 locuitori) în vederea utilizării ei în Planul Național de Dezvoltare Rurală 2014-2020, nu poate fi fundamentată în analiza socio-economică și în stabilirea nevoilor specifice care decurg din aceasta. Mai mult decât atât, utilizarea acestei definiții poate ridica probleme în implementarea PNDR 2014-2020 la momentul evaluarii proiectelor, din punct de vedere al verificării condițiilor de la art.4, alin.(2), alineatele b) și c) pe care trebuie să le îndeplinească unitățile administrativ-teritoriale cu populație de până la 25 000 locuitori, așa cum sunt precizate ele în propunerea legislativă. Referitor la indicatorii cantitativi si calitativi minimali de dezvoltare urbană prezentați în Anexa nr.1 a propunerii legislative, aceștia nu sunt preluați în totalitate așa cum sunt prevăzuti în Legea nr.351/2001 privind aprobarea Planului de amenajare a teritoriului național - Secțiunea a IV-a - Rețeaua de localități cu modificările și completările ulterioare - Anexa II -Localități urbane - Principalii indicatori cantitativi și calitativi minimali de definire a localităților urbane.

De asemenea, prezentul demers legislativ ar trebui să constituie o modificare și completare a Legii nr.2/1968 privind organizarea administrativă a teritoriului României, cu modificările și completările ulterioare, având în vedere, în special, prevederile art.4 din proiect ce are în vedere comunele și satele ca unități administrativ-teritoriale.

 În raport cu obiectul şi conţinutul reglementării, propunerea legislativă face parte din categoria legilor organice.
	 PREŞEDINTE,
	SECRETAR,

	MARIN ALMĂJANU
	Ion Marcel CIOLACU


Consilier, Roxana Feraru

